Só is ‘Boaty McBoatface’ toe gedoopNERC se navorsingsvaartuig wat na verwagting in 2019 te water gelaat word (Foto: NERC) Die $290 miljoen-navorsingskip wat sosialemediagebruikers gehoop het “Boaty McBoatface” sou heet, se amptelike naam is uiteindelik aangekondig. Engeland se Natuurlike Omgewingsnavorsingsraad (NERC) het aangekondig dat die skip na die bekende natuurkundige Sir David Attenborough, vernoem sal word. Maroela Media het vroeër berig NERC het ŉ kompetisie van stapel gestuur waartydens die prettige “Boaty McBoatface” meer as 124 000 stemme van dwarsoor die wêreld ontvang het. Die besluit is egter geneem om die skip na Attenborough te vernoem, wat Sondag sy 90ste verjaarsdag gevier het. Die beamptes het egter gesê dit beteken nie die einde van die ongewone naam nie: die skip se hoë tegnologie, afstandbeheerde duikboot, sal as Boaty McBoatface bekend staan. Die skip se navorsingspan wil data en monsters van die diepste water van die Arktiese en Antarktiese oseane versamel. Die skip word by die Cammell Laird-skeepswerf naby Liverpool gebou en sal na verwagting in 2019 te water gelaat word.